Антон Рубинштейн
Рубинштейн Антон Григорьевич [16 (28). 11. 1829, Россия империясы, Подольск губерниясы, Выхватинец кыштагы – 8 (20). 11. 1894, Петергоф] – орус пианисти, композитор, дирижёр, педагог жана музыкалык коомдук ишмер. Фортепьянодо ойногонду энесинен, кийин пианист А. И. Виллуандан үйрөнгөн. 10 жашында Москвада пианист катары эл алдына чыккан. 1840-ж. Европа өлкөлөрүндө, АКШда концерт берген. 1859-ж. Рубинштейндин демилгеси менен Орус музыкалык коому уюшулган. 1862-ж. Россиядагы эң алгачкы Петербург консерваториясын түзгөн. 1862–67, 1887–91-жылдары анын директору жана профессору (П. Чайковскийдин окутуучусу). Рубинштейн орус пианисттер мектебин негиздеген. Түрдүү жанрдагы чыгармаларды – 14 опера («Демон», «Дмитрий Донской», «Нерон» ж. б.), 6 симфония, ораториялар, музыкалык сүрөттөмөлөр («Иван Грозный», «Дон Кихот»), фантазия («Россия»), фортепьянолук чыгармалар, көп ыр, романстар жазган. Рубинштейндин демилгеси менен пианисттердин жана композиторлордун эл аралык конкурсу (Рубинштейн атындагы) уюштурулган (1890). 
Инсандар

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9